Спадарыня Чжан Хуэйцінь – заўсёдны госць на беларускім стэндзе ў час традыцыйнай Пекінскай кніжнай выстаўкі-кірмашу. Беларускія кнігавыдаўцы з дапамогай сур’ёзнай даследчыцы ўжо не аднойчы прэзентавалі ў Пекіне зборнікі вершаў з серыі “Светлыя знакі: Паэты Кітая”. У гэтай своеасаблівай “бібліятэчцы” сабралася ўжо трынаццаць кніг. Пачыналі ў 2014-2015 гадах з кніг Ван Вэя, Лі Бо, Ду Фу, Ай Ціна. Пасля выдалі зборнікі Лі Цінчжаа, Мэн Хаажаня, Ван Гочжэня… Доктар філалагічных навук Чжан Хуэйцінь уваходзіць у склад міжнароднага рэдакцыйнага савета серыі, які сфарміравалі выдаўцы з прадстаўнікоў розных краін: Беларусі, Азербайджана, Расійскай Федэрацуыі, Казахстана і Кітая. У складзе савета быў і легендарны кітайскі перакладчык Гао Ман (1926 – 2017).